Koördinate: 27°36′20.46″S 25°27′52.49″O﻿ / ﻿27.6056833°S 25.4645806°O﻿ / -27.6056833; 25.4645806 Die SA Lombard-wildreservaat is ongeveer 20 km wes van Bloemhof in die provisie Noord-Wes op 1200 m hoogte geleë. Die streek ontvang ongeveer 380-500 mm reën per jaar, veral tussen November en April. In die somer kan die temperatuur hoër as 27 °C en in die winter laer as 10 °C word. In Junie en Julie daal die temperatuur soms tot onder vriespunt. Die reservaat is ongeveer 46 km² groot en is taamlik vlak en amper boomloos. Die gebied bestaan uit 'n westelike en 'n oostelike helfte. Op die grens is 'n deel waar daar tot ongeveer 1920 diamante gemyn is. In die Tweede Wêreldoorlog is hier met muile geboer en 1950 is dit deur die Nature Conservation Branch oorgeneem. In 1954 het dit 'n reservaat geword. Die reservaat het 'n groot rol in die behoud van die swartwildebees gespeel en is nie oop vir besoekers nie. Die gebied bestaan uit grasveld met plek-plek struike. Dit word Cymbopogon-Themeda-veld genoem. Die oostelike helfte bestaan veral uit brakturf, die westelike uit sanderige leem.